钦定古今图书集成/明伦汇编/氏族典/第415卷 > 《廖用贤尚友录》 > 祖逖
## 钦定古今图书集成/明伦汇编/氏族典/第415卷 > 《廖用贤尚友录》 > 祖逖

按《晋书祖逖传》，“逖字士雅，范阳遵人也。世吏二千石，
为北州旧姓。父武，上谷太守。逖轻财好侠，慷慨有节
尚，侨居阳平，与刘琨俱为司州主簿，辟齐王冏大司
马掾，累迁太子中舍人。以京师乱，避地淮泗，元帝用
为徐州刺史。逖以社稷倾覆，常怀振复之志，说帝北
伐。帝以逖为奋威将军、豫州刺史。渡江，中流击楫而”
誓曰：“祖逖不能清中原而复济者，有如大江！”辞色壮
烈，众皆慨叹。屯于江阴，起冶铸兵器，得二千馀人而
后进。陈川遣将掠豫州诸郡，逖邀击于谷水，尽获所
掠，川大惧，遂以众附石勒。逖率众伐川，石季龙领兵
救川，逖设奇以击之，季龙大败。逖镇雍丘，数遣军要
截石勒，勒屯戍渐蹙，遣精骑万人距逖，复为逖所破。
勒镇戍归附者甚多，石勒不敢窥兵河南，使成皋县
修逖母墓，因与逖书，求通使交市。逖不报书而听互
市，收利十倍，于是公私丰赡，士马日滋。会朝廷将遣
戴若思为都督，逖以“若思虽有才望，无弘致远识”，意
甚怏怏；且闻王敦与刘隗等构隙，虑有内难，大功不
遂，感激发病卒。